Rupert maak glo planne om Vumatel te koop - Sakenuus - Republikein
Sunday, March 10th, 00:35:24
Rupert maak glo planne om Vumatel te koop
Samesmelting met Dark Fibre Africa in die pyplyn
Johann Rupert se beleggingsmaatskappy Remgro is in 'n gevorderde stadium van gesprekke om die verskaffer van veselinternet Vumatel te koop, het bronne in die binnekring verklap.
Dié transaksie sal Vumatel 'n aandeelwaarde van sowat R1,1 miljard gee, sê dié mense wat verkies om anoniem te bly.
Rupert, een van Suid-Afrika se rykste mense, sal dan waarskynlik Vumatel laat saamsmelt met sy mededinger Dark Fibre Africa (DFA). Remgro besit reeds 'n meerderheidsbelang in DFA.
Die transaksie kan egter nog deur die mat val, sê diegene wat weet. As dit gebeur, sal Vumatel waarskynlik oorweeg om van sy aandele op die JSE te verkoop.
'n Woordvoerder vir DFA wou nie kommentaar lewer nie, terwyl 'n woordvoerder vir Remgro net gesê het sy kan nie onmiddellik kommentaar lewer nie. Geen woordvoerder van Vumatel kon bereik word nie. As die transaksie wel voltrek word, sal dit DFA toelaat om sy netwerk, wat reeds uit sowat 10 000 km veselverbinding bestaan, verder uit te brei tot Suid-Afrika se grootste verskaffer van veselverbindings aan huishoudings.
Huishoudings in Johannesburg, Kaapstad en Durban soek steeds naarstig na vinniger internet en meer kapasiteit om die toenemende verbruik van data te hanteer, insluitend die gebruik van stroomdienste. DFA speel tans tweede viool naas Liquid Telecom in terme van die grootte van sy netwerk in Suid-Afrika. Die maatskappy het volgens sy webwerf R1,25 miljard in skuldbefondsing bekom en 'n roterende kredietfasiliteit van R1,1 miljard om verdere uitbreiding te befonds.
Onderhandelinge tussen DFA en Vumatel het in Oktober verlede jaar begin en sal binne die volgende paar maande afgehandel wees, sê diegene wat weet.
Banke wat by die transaksie betrokke is, sluit in Standard Bank en Investec, het een van die bronne verklap. Nóg Standard Bank nóg Investec was vir kommentaar beskikbaar. Rupert het 'n netto waarde van nagenoeg US$8 miljard (R95 miljard) volgens Bloomberg se indeks van miljardêrs.
Remgro besit 'n beduidende aandeel in die internasionale hospitaalgroep Mediclinic en die Suid-Afrikaanse vervaardiger van spiritualieë, Distell. – Netwerk24/Bloomberg